[Ποιητηκες Συλλογες](http://arisgavriilidis.gr/index.php/category/%cf%80%ce%bf%ce%b9%ce%b7%cf%84%ce%b7%ce%ba%ce%b5%cf%82-%cf%83%cf%85%ce%bb%ce%bb%ce%bf%ce%b3%ce%b5%cf%82/)

**«To εφηβικό Όνειρο»**

8 March 2016

**Επίκληση**

Ώ, συ,  
θεά γλυκιά,  
της σκέψης απαύγασμα,  
του πνεύματος λύτρωση,  
πνοή Δημιουργίας,  
Έμπνευση!

**Σκιρτήματα**

Σιγοψιθύρισμα γλυκό  
μια νύχτα μαγεμένη  
που η ψυχή στα σύννεφα  
πετάει αναστημένη,  
σιγοψιθύρισμα γλυκό  
σαν θρόισμ’ ανεμώνας,  
ανατριχίλα απαλή,  
-βελούδου στόμα χάδι-  
την έκστασ’ η μαρμαρυγή  
των αστεριών απάνω  
ανάλαφρα που προκαλεί  
-ω νεραϊδένια φύση-  
πόση μαγεία στο φιλί  
και τι γλυκό μεθύσι!

**Μελαγχολία**

Μουντό, χλωμό, μονότονο,  
της Κυριακής το δείλι  
φέρνει τη θλίψη στην καρδιά  
την παγωνιά στα χείλη.

Μουντές, χλωμές, μονότονες,  
ατέλειωτοι χειμώνες,  
κυλούν οι μέρες αδειανές  
και σβηούνται στους αιώνες.

Μουντά, χλωμά, μονότονα,  
γεμάτος με ανία,  
αργοπετάει ο στοχασμός  
κοιμιέτ’ η αγωνία.

Μουντός, χλωμός, μονότονος,  
κι ο λογισμός τ’ αγέρι  
της άγριας νύχτας καρτερά  
τη λύτρωση να φέρει.

**Ερημιά**

Κοιτάζω γύρω μου.  
Ψάχνω γι’ ανθρώπους.  
Κανείς!  
Άμορφες μόνο φιγούρες  
που πεθαίνουν  
πριν γεννηθούν.  
Μόνος.

Μα να!  
Στο βάθος  
του μαύρου φόντου,  
λίγες θαμπές υπάρξεις  
απομακρύνονται  
βιαστικά.  
Τρέχω  
να τις φτάσω!  
Φεύγουν.

Μόνος.  
Δεν πειράζει,  
ίσως έτσι,  
είναι καλλίτερα.

**«Τι είναι ζωή;»**

Ένας φανταστικός κόκκος χρόνου  
κλεμμένος απ’ τ’ Άπειρο  
που ‘χει γι’ αρχή  
μια διάφανη αθώα δροσοστάλα  
και τέλος  
ένα γκρίζο βαθύσκιο κυπαρίσσι.

**Νήμα**

Τι;  Ένα λεπτό ανάπαψη ζητάς;  
Ούτε στιγμή!  
Ρίξου με λύσσα μέσ’ το στίβο!  
Τρέξε!  
Τα μέλη θα ζητούν ξαποσταμό.  
Όμως το πνεύμα θα ζητάει αγώνα.  
Δες!  
Εκεί, στο τέρμα,  
το νήμα παρθένο  
προσμένει το άγγιγμα του στήθους σου.  
Είναι η νίκη!  
Η λύτρωση!

**Η Πνοή σου**

**Κ**ι αν κάποτε το θάρρεψα πως σ’ έπνιξα στη λήθη  
**Λ**ησμονησιά γυρεύοντας στο λήθαργο του νου,  
**Ε**να σπιθάκι της φωτιάς που μού ‘καιγε τα στήθη,  
**Ο**λο μου θύμιζε, αχνά, το χρώμα τ’ ουρανού.  
**Π**ικρές ελπίδες και νεκρές, θλιμμένο παραμύθι.  
**Α**ξαφνα σαν σ’ όνειρο, ήρθες ένα δείλι  
**Τ**η σπίθα έκανες φωτιά, με μία σου πνοή!  
**Ρ**όδα ανθίσανε στη γης, ανοίξανε τα χείλη  
**Α**γάπη ήρθες κι έφερες μαζί σου τη ζωή…

**Στρατόπεδο Κορίνθου**

**Ε**άν θες να μάθεις ένα μυστικό  
**Ρ**ώτησε τα μάτια μου, ρώτα την καρδιά μου  
**Ρ**ώτησε τη θάλασσα και τον ουρανό  
**Ι**σως βγάλουνε φωνή και σου πούνε Τώρα  
**Κ**αι για Πάντα  
**Ο**τι  
**Σ**‘ αγαπώ..

**Ένα σου Δάκρυ**

Δυο  υγρές γαλάζιες λίμνες  
τα μάτια σου  
λουσμένα στο φως της αυγής.  
Βάζω το ποίημα  
κάτω απ’ το προσκεφάλι μου.  
Θάρθεις στον ύπνο μου;

**Το Δάκρυ σου**

Δροσοσταλίδα παρθένα  
το δάκρυ σου  
ανάβλυσε δειλά απ’ τα μάτια σου  
τρεμόπαιξε με τα βλέφαρα  
κι αργοκύλησε στο λευκό σου μάγουλο.  
Το σκούπισα με την άκρη των χειλιών μου  
και τόκανα φυλαχτό  
μέσ’ την καρδιά μου.  
Τα μάτια σου λάμψανε  
σαν την αυγή.

**Στην Πειραϊκή**

Τα βλέμματά μας έσμιξαν  
και δέθηκαν αυθόρμητα τα χέρια  
σε τρυφερό δεσμό.  
Ο αέρας φύσαε δυνατά  
ριπίζοντας με μιαν αλλόκοτη  
ζεστασιά τις πλάτες μας.  
Έτρεμες σαν το σπουργιτάκι  
στην αγκαλιά μου.  
Περνούσα τα χείλη μου  
φευγαλέα στα μάγουλά σου  
στα μάτια σου, στα χείλη σου.  
Το χέρι σου τυλιγμένο  
στη μέση μου  
πανάκριβο ζωνάρι.  
Αγναντεύαμε απ’ τα ψηλά τα βράχια  
τον ορίζοντα.  
Η θάλασσα, πλανταγμένη  
έσκαζε με πείσμα  
μπατσίζοντας τα βράχια  
που υπέμεναν στωικά  
τον υδάτινο θυμό της  
σκάζοντάς τον σε συντριβάνια.  
Ο ήλιος έτοιμος να δύσει.  
Πιασμένοι απ’ το χέρι  
κατεβήκαμε βράχο- βράχο  
στην ακτή.

**Sapore di lacrime**

Δάκρυ πνιχτό, δάκρυ καυτό,  
του πόνου μου το δάκρυ  
σαν χάδι αργοκύλησε  
απ’ του ματιού την άκρη.  
. και κρύφτηκε στα χείλη μου  
-του μυστικού τη σκέπη –  
μην το προδώσ’ η αστροφεγγιά  
να μη το δουν, δεν πρέπει!

Κι ήταν η γεύση του πικρή  
φαρμάκι ποτισμένη  
γιατί έβλεπε το όνειρο  
να σβηέται, να πεθαίνει.

**Τούτη την ώρα**

Τούτη την ώρα η σκέψη μου  
φτερούγισε σε σένα  
ματάκια μου ολόγλυκα  
ματάκι’ αγαπημένα.

Τάχα με σκέφτεσαι κι εσύ,  
λατρεία μου και φως μου;  
Ή μήπως σε παρέσυρε  
ο ‘ρυμαγδός του κόσμου  
και σ’ άλλα πράγματα, πεζά,  
η σκέψη σου γυρίζει  
κι αυτή που σού ‘στειλα εγώ  
σε μια γωνιά δακρύζει;

**Στην Αδελφή Δήμητρα**

Κει που θα πας στην ξενιτιά,  
τύχη βουνό να βρεις μπροστά σου.  
νάχεις παρέα τη χαρά,  
να εκπληρωθούνε τα όνειρά σου.

Το μέλλον να ‘ναι ρόδινο  
να μη σου λείψ’ η υγεία.  
Κει που θα πας στην ξενιτιά,  
να βρεις την ευτυχία.

**Παχυδερμίες**

Χα, χαχά, χαχά, χαχά  
το Παχύδερμο γελά  
και χαϊδεύει την κοιλιά του  
κι όλο ξύνει τα μεριά του.

Και πεινάει, όλο πεινάει  
κι ότι βρει το μασουλάει.  
Κι όταν απ’ τη μάσα σκάει  
το λαιμό του γαργαλάει  
κι ότι έφαγε, ξερνάει.  
Φτου και πάλι απ’ την αρχή  
ξαναρχίζει το φαϊ.

Και τη μπόχα που ξερνάει  
με παρφούμια τη σκεπάζει.  
Με τις μύγες κάνει χάζι.  
Για τους άλλους τι τον νοιάζει;  
Έχει αυτός λαρδί πολύ.  
Κι’ όλο κάποιο Γιουσουφάκι  
θα βρεθεί για το μεράκι  
που τον πιάνει σαν βαριέται  
στα στρωσίδια να κυλιέται.

Δεν βαριέσαι, μασαλά,  
τα κρασιά νά ‘ναι καλά  
κι ας τους άλλους για να λένε.  
Τέτοιοι που ‘ναι, τέτοια θένε.

Κι αν τους δίνεις κανναβούρι  
για να τρώνε κι έν’ αχούρι  
να κοιμόνται, λεν «σπολλάτη»  
τι έχει γύρει πια η πλάτη.  
Έτσι είναι γεννημένοι.  
Άνθρωποι δεν είναι;  
Μένει  
λίγο λάδι στο λυχνάρι  
και τα βλέφαρ’ έχει πάρει  
γλυκός λήθαργος.  
Μα να  
παραμιλητό αρχινά:  
Θέλω κι άλλα, θέλω κι  άλλα  
αίμ’ ανθρώπινο για γάλα  
το μεδούλι τους να πιω  
ακριβό, γλυκό πιοτό.  
Θέλω, θέλω όλα τα θέλω  
και ετούτα και εκείνα.  
…………

(Η φλογίτσα στο λυχνάρι τρεμοπαίζει.θα σβήσει.μα να! Αρχίζει να φουντώνει, δυναμώνει, κορώνει! Γίνεται  μεγάλη πυρκαγιά, έτοιμη να καταπιεί στο διάβα της τα πάντα.)

**ΣΤΟ ΒΑΛΤΟ**

Είδαμε τη ζωή  
μέσ’ απ’ τα γκρίζα κρέπια της υπόστασής μας.  
Δεν γελούσαμε από αφέλεια  
μα γιατί θα πέτρωναν τα χείλη  
στη μάσκα της ανέκφραστης ουδετερότητας.

Κι έρχονταν στιγμές  
που νιώθαμε πως ξεφεύγαμε.  
Δεν ήταν παρά μια ανάπαψη  
που προξενούσε ένα βότσαλο.  
Ένας, δύο, τρεις μεγάλοι κύκλοι  
κι ύστερα τίποτα.  
Αργότερ’ ανακαλύπταμε  
πως το βότσαλο ήταν χάρτινο  
και οι κύκλοι, κι αυτοί δημιουργήματα  
μιας δικής μας μάταιης κίνησης.  
Και περιμέναμε.

Κι η ανάσα γινόταν σφυριχτή  
και κουλουριάζαμε τις σπείρες της οντότητάς μας  
ζητώντας λίγη ζεστασιά.  
Μα η παγωνιά  
ήταν μέσα μας.

Φυσούσαμε να διώξουμε  
το μολυβένιο σύγνεφο  
και πόναγαν τα πνεμόνια μας.  
Άδικα.  
Γιατί το σύγνεφο  
δεν είχε μέσα του  
ούτε βροχή.

Πνιγμένοι στον ιδρώτα  
προσμέναμε τ’ αγέρι  
που δεν ερχόταν  
γιατί η θεά  
ήθελε κι άλλες θυσίες.

Κι όταν θελούσαμε να κόψουμε τις ρίζες  
έμεναν πάντα δυό τελευταίες ίνες  
που μας τραβούσαν στο βυθό.  
Και μπήγαμε τα νύχια στη σάρκα του λαιμού  
να σπάσουμε τ’ αόρατο πλοκάμι  
που μας έσφιγγε  
όλο και πιο σφιχτά.  
Μ’ αντίς για το πλοκάμι  
έσπαζαν τα νεύρα των δαχτύλων  
κι έμεναν ασπρισμένα τα νύχια.

Ζηλέψαμε το λευκό νούφαρο που διάβηκε σιμά μας  
κι η καρδιά μας χτύπησε πιο δυνατά  
στέλνοντας καυτό αίμα  
στις μουδιασμένες φλέβες.  
Μα κι αυτό το πήρε μια δίνη  
και το ‘στειλε σ’ ένα βάτραχο  
που τα σοφά μάτια του  
σπίθιζαν μ’ ηλιθιότητα  
κι έκλειναν μ’ ευδαιμονία.

Σαν έπεφτ’ η νύχτα  
ερχόσαν τα κοράκια  
κι έστηναν πένθιμο, τρελό χορό  
με τις ιδέες μας.  
Ο στρόβιλος σταμάταγε τη σκέψη  
κι έφερνε τα όνειρα  
(κουρνιάσματα ερπετών με χάντρινα μάτια)  
όνειρα με τσιτωμένα βλέφαρα.  
Και περιμέναμε.

Κι ήσαν οι ώρες π’ ερχόσαν οι βίσονες  
να ποτιστούν στο βάλτο.  
Μά ‘θελαν πιοτί εκλεχτό  
και σκίζαμε τις φλέβες μας  
να τους χορτάσουμε.

Κι ύστερα  
ήταν οι γύπες  
(ώ οι γύπες!).  
Καθόσαν στο κρανίο μας  
και μας κομμάτιαζαν  
σιγά σιγά  
με τέλεια ηδονή  
τον εγκέφαλο  
και κάθε τόσο έβγαζαν  
κρωγμές θριάμβου.

Ολόγυρα οι κίτρινες καλαμιές  
ύψωναν καβαφικά τείχη.

Σαν ερχόταν Φθινοπώρι  
γέμιζε το στόμα  
καφετιά, σαπιασμένα φύλλα  
και η στυφή τους γεύση  
έκαιγε το λαιμό.

Και σαν ερχότανε Χειμώνας  
πάγωνε ο αγέρας  
και κοιμόσανε οι αρτηρίες  
ένα λήθαργο αναίσθητο.  
Κι έμενε μόνο η καρδιά  
ένας μαυρισμένος σβώλος.

Και σαν ερχόταν Καλοκαίρι  
μας έκαιγε το λιωμένο χρυσάφι του ήλιου.  
Τσουρούφλιζε τα μάτια  
χωρίς να τα ζεσταίνει.

Κι όταν ερχόταν Άνοιξη  
νιώθαμε τη γύρη  
να μας κεντάει τις αισθήσεις μας  
και γυάλιζε το νερό  
σαδιστής καθρέφτης.

**Τζον Κέννεντυ-Μάρτιν Λούθερ Κινγκ-Ρόμπερτ Κέννεντυ**

Μαύροι, τι κάθεστε λοιπόν παράμερα και κλαίτε;  
Σας πήραν και τον Τρίτονε κι’ εσείς κοιμάστε ακόμη  
τον ύπνο που σας πότισε τ’ αφιόνι του τυράννου;  
Ξεσηκωθείτε το λοιπόν κάντε τα χέρι’ αξίνες  
πέτρα στην πέτρα όρθια καμία να μη μείνει.  
Βάλτε φωτιές πελώριες, σκάψτε στη γης λακκούβες  
τάφοι να γίνουν των θεριών που θένε να μας φάνε.  
Μπήξτε τα δόντια σε λαιμούς, τα δάχτυλα στα μάτια  
ξεσκίσετε τα σωθικά των πορωμένων γκάνγκστερ  
βορά να γίνουν των σκυλιών, τροφή για τα σκουλήκια.

Συγχώρεσέ με, Μπόμπυ μου, αν κόντρα σου πηγαίνω  
μα ο λογισμός μου θόλωσε απ’ τ’ αίματα τα τόσα!  
Άλλωστε, μάθαμε καλά, μας το ‘παν οι Αιώνες  
η βία πως πατάσσεται μονάχα με τη ΒΙΑ.

(γραμμένο την ημέρα της δολοφονίας του Ρόμπερτ Κένεντυ)

**ΑΠΟΚΡΙΕΣ ΤΟΥ 1965**

(Στην πρώτη Λυκείου, παραμονή διαγωνισμών πρώτου εξαμήνου. Οι άλλοι διασκέδαζαν κι εγώ στο σπίτι διάβαζα. Καταγραφή των ήχων, κυρίως, αλλά και κάποιων οπτικών εντυπώσεων όταν άνοιγα φευγαλέα την πόρτα.Διάχυτη η μελαγχολία της μοναξιάς  αλλά και της αίσθησης πως κάτι γίνεται για τελευταία φορά. Ήτανε, βλέπεις, η τελευταία Κυριακή των Απόκρεω.)

Δώδεκα παρά τέταρτο η ώρα. Κοντά μεσάνυχτα.

Το ράδιο παίζει έναν έξαλλο ρυθμό, σόλο κορνέτα.

Απέξω ακούγονται τα αδιάκοπα σφυρίγματα από καραμούζες και χαρούμενες φωνές. Μια παρέα ανεβαίνει την ανηφόρα τραγουδώντας φάλτσα κάποιο λαϊκό σουξέ.

Η τελευταία Κυριακή της Αποκριάς. Ο κόσμος διασκεδάζει.

Η κορνέτα απ’ το ραδιόφωνο σωπαίνει κι ακολουθεί μια γιάνκα με τους Φόρμιγξ.

Ακούγονται στριγκλίσματα φρένων κι ο ήχος μιας πόρτας αυτοκινήτου που κλείνει με πάταγο. Συγκεχυμένες ομιλίες και δυνατά γέλια. Είναι μια παρέα προσκεκλημένων στο πάρτι που γίνεται στο νεόχτιστο σπίτι των νεόνυμφων.

Η φωνή του σπήκερ στο ραδιόφωνο αναγγέλλει ότι η ώρα είναι δώδεκα ακριβώς. Ξημερώνει Καθαρή Δευτέρα.

Ένα μηχανάκι προσπαθεί, αγκομαχώντας, ν’ ανεβεί την ανηφόρα κάνοντας ένα δαιμονισμένο θόρυβο. Με τα πολλά, τα καταφέρνει και, ξαλαφρωμένο, απομακρύνεται.

«Απόψε είναι η τελευταία Κυριακή της Αποκριάς. Ας την χαρούμε, λοιπόν, με τις επιτυχίες που ο σταθμός μας διάλεξε για σας» Ακολουθεί η «Άπονη Ζωή».

Από μακριά ακούγεται ο ήχος ταμπούρλου και κλαρίνου σε γνωστό δημοτικό κομμάτι. Στο δρόμο ένας μεθυσμένος παραπατάει μιλώντας με τον εαυτό του.

Απ’ την αντίθετη πλευρά, ένα ζευγάρι έρχεται σφιχταγκαλιασμένο διαλέγοντας την πιο σκοτεινή πλευρά του δρόμου.

Η ζεστή φωνή του Κώστα Χατζή ξεχύνεται από το ράδιο και γεμίζει το δωμάτιο.

Έν’ αστέρι στον ουρανό σβήνει αφήνοντας πίσω του μια φωτεινή γραμμή.

Τελευταία Κυριακή της Αποκριάς.

Ο κόσμος διασκεδάζει.

**ΜΕΤΑΦΡΑΣΕΙΣ ΑΠΟ ΤΑ ΑΓΓΛΙΚΑ**

**From childhood’s hour**  
**(by Edgar Allan Poe)**

From childhood’s hour I have not  
As others were; I have not seen  
As others saw; I could not bring  
My passions from a common spring.  
From the same source I have not taken  
My sorrow; I could not awaken  
My heart to joy at the same tone;  
And all I loved, I loved alone.  
Then-in my childhood, in the dawn  
Of a most stormy life- was drawn  
From every depth of good and ill  
The mystery which binds me still:  
From the torrent or the fountain,  
From the red cliff of the mountain,  
From the sun that round me rolled  
In its automn tint of gold,  
From the lighting in the sky  
As it passed me flying by,  
From the thunder and the storm,  
And the cloud that took the form  
(When the rest of Heaven was blue)  
Of a demon in my view.

**Απ’ τα παιδιάτικα τα χρόνια τα παλιά**  
**(Έντγκαρ Άλλαν Πόε)**

Ποτέ παιδί δεν ένιωσα καθώς οι τόσοι άλλοι  
ποτέ κι εγώ δεν κρύφτηκα σε μια ζεστή αγκάλη  
Οι πόθοι μου στα όνειρα δεν βρήκαν λυτρωμό  
Μα στο βουβό παράπονο και στο πνιχτό λυγμό.  
Οι λύπησες δεν στάλλαξαν από την ίδια βρύση  
που τόσους άλλους κέρασε, δεν έχει τραγουδήσει  
τη μέθη της χαράς μου ο ίδιος τόνος,  
Κι ότι ποτέ μου αγάπησα, τ’ αγάπησα ολομόνος.  
Τότε, στ’ άγουρα χρόνια, την αυγή ζήσης τρικυμιασμένης,  
ύπουλα ανασούρθηκε, σα φίδι της ‘μαρμένης,  
μέσα στις ρίζες του καλού και του κακού κρυμμένο  
κειό το μυστήριο π’ όλο το είναι μου κρατάει δεμένο:  
Από τους χείμαρους, τις γάργαρες πηγές,  
από τις άγριες κι απάτητες πλαγιές,  
από τον ήλιο που μού ‘δειξε τα διάπλατα τ’ ουράνιου χώρου  
μέσ’ το χρυσάφι το χλωμό του φθινοπώρου,  
τον κεραυνό που ξέσκισε τα κρέπια τ’ ουρανού  
και λυσσασμένα μπήχτηκε στα στήθια του βουνού,  
την καταιγίδα, την υπόκωφη βροντή,  
από το σύγνεφο που πήρε τη μορφή  
-όταν ολάκερος ο ουρανός γελούσε-  
ενός απαίσιου σατανά, που με περιγελούσε.

**On a Distant View of the Village and School Harrow on the Hill**  
**(by Lord Byron)**

Ye scenes of my childhood, whose loved recollection  
Embitters the present compared with the past;  
Where science first dawn’d on the powers of reflection  
And friendships were form’d , too romantic to last

Where fancy yet joys the trace the resemblance  
Of comrades, in friendship and mischief allied  
How welcome to me your ne’er fading remembrance  
Which rests in the bosom, though hope is denied.  
Again I revisit the hills where we sported  
The streams where we swam, and the fields where we fought  
The school where loud warn’d by the bell, we resorted  
The pore o’er the precepts by pedagogues taught.

Or, as Lear, I pour’d forth the deep imprecation  
By my daughters of kingdom and reason deprived  
Till, fired by loud plaudits  and self adulation  
I regarded myself as Garrick revived.  
Ye dreams of my boyhood, how much I regret you  
Unfaded your memory dwells in my breast  
Though sad and deserted, I ne’er can forget you.  
Your pleasure may still be in fancy possess.

But if though the course of the years which await me  
Some new scene of pleasure should open to view  
I will say, while with rapture the thought shall relate me  
Oh! such were, the days which in my infancy knew.

**Αγνάντεμα του χωριού και του  σχολειού μου, στο λόφο. (Λόρδος Βύρων)**

Ώ αγαπημένες θύμησες  από τα παιδικάτα  
Το τώρα φαρμακώνετε απ’ τα παλιά σα ‘ρχόστε  
Τότε που η γνώση φύτρωσε στα σπέρματα της  σκέψης  
Και που φιλίες γεννήθηκαν μα πέθαναν πριν ζήσουν.

Πως λαχταρά η φαντασιά να τρέξει, να πετάξει  
Να πάει να βρει τις συντροφιές που ‘χα στις σκανταλιές μου  
Πόσο γλυκά σας σκέφτομαι αγαπημένες μνήμες  
Που κρύβεστε μέσ’ την καρδιά την άδεια από ελπίδα.  
Ξαναπηγαίνω στις πλαγιές των λόφων, στο λιβάδι  
στο ποταμάκι π’ άφριζε απ’ τα τρελά παιχνίδια.  
Να η εκκλησούλα, το σχολειό, που με το καμπανάκι  
Μας φώναζε ν’ ακούσουμε του δάσκαλου του λόγια.

Κι όταν τον Ληρ περίστανα, με λύσσα καταριόμουν

Τις κόρες μου που μ’ άρπαξαν τη γη και το βασίλειο

και φουσκωμένος πια απ’ έπαινους και από περηφάνεια  
Σαν άλλος Γκάρρικ**\*** ένιωθα και πιο τρανός ακόμα.  
Ώ αλλοτινά μου ονείρατα, πώς να σας λησμονήσω;  
Η ανάμνησή σας άσβηστη καίει τα σωθικά μου!  
Κι αν πικραμένος κι έρημος ποτέ δεν σας ξεχνάω  
τι ακόμα η γλυκοφλόγα σας ζεσταίνει την ψυχή μου.

Μα κι αν στο διάβα της ζωής που καρτερεί μπροστά μου  
άλλες χαρές μού έρθουνε και φέρουν άλλες μνήμες  
θα πω, ενώ ένα σύγνεφο έκστασης θα με ζώνει:  
Να, τέτοιες μέρες έζησα κι εγώ παιδί σαν ήμουν.

**\***Γκάρρικ: Διάσημος ηθοποιός παλαιότερης του ποιήματος εποχής.